Nog reën, hael dalk vir Gauteng op pad | Maroela Media
Die koel en nat weerstoestande wat verlede week die sentrale en suidoostelike dele van die land getref het, sal later dié week weer kop uitsteek, met 'n moontlikheid van haelstorms in sommige gebiede.
Bransby Bulo, 'n weervoorspeller verbonde aan die Suid-Afrikaanse Weerdiens (SAWD), het Maandag aan Maroela Media gesê dele van Gauteng, Noordwes, Mpumalanga, die Vrystaat en die Oos-Kaap sal vanaf Donderdag 'n 30%-kans vir reën hê.
"Dié gebiede kan ook laatmiddag donderbuie met sterk wind verwag."
Bulo het gewaarsku dat inwoners van Gauteng veral waaksaam moet wees, aangesien dele van dié provinsie later die week nog haelstorms kan verwag.
Dele van Gauteng, Mpumalanga en die Vrystaat het verlede week haelstorms en swaar reën gehad.
Talle mense het hulle tot sosiale media gewend om foto's van die massiewe haelkorrels te deel.
"Ons het 'n groot haelstorm vanmiddag in Mpumalanga gehad. Die hael was so groot soos duifeiers en het vensters en geute stukkend geslaan," skryf een gebruiker.
"Ons het 'n haelstorm in Germiston gehad. Dit het alles platgeslaan, selfs die reënmeter," het 'n ander geskryf.
Verskeie ander dele van die land het ook swaar reën gekry wat onder andere paaie en laagliggende brûe oorstroom het.
Die weerdiens het Maandag gemaan dat sekere gebiede in Noordwes en die Vrystaat steeds die gevaar loop om te oorstroom en dat moontlike verkeersonderbrekings op die N3 en N5 Maandag sal voortduur.
Hael in Mpumalanga. (Foto: Marietjie Bekker/Facebook)
(Foto: Marietjie Bekker/Facebook)
Hael in Springs, Gauteng. (Foto: Queline Gouws/Facebook)
Hael in Germiston, Gauteng. (Foto: Heleen Venter/Facebook)
Bulo het gesê ten spyte van die reën sal Gauteng, Noordwes en die Vrystaat nie 'n merkwaardige daling in temperature sien nie en matige temperature sal ondervind word.
Pretoria sal na verwagting minimum temperature van tussen 12 °C en 15 °C geniet en 'n maksimum van 28 °C. Potchefstroom kan 'n minimum van 13 °C en 'n maksimum van 31 °C verwag en Bloemfontein temperature tussen 5 °C en 31 °C.
Port Elizabeth en Mbombela (Nelspruit) sal egter vir die res van die week koel en nat wees met minimum temperature van tussen 10 °C en 14 °C, wat later sal styg tot onderskeidelik 22 °C en 23 °C.
Volgens Bulo kan dele in KwaZulu-Natal regdeur die week reën verwag, met maksimum temperature wat skaars die lae 20's haal.
Geen reën word vandeesweek vir die grootste dele van die Wes-Kaap en die Noord-Kaap voorspel nie en warm en sonnige weer word verwag.